Tom Therkildsen

Tom Sudmann Therkildsen (født 13. juli 1960 - død september 2015) var en norsk informasjonsviter og politiker (Ap).

Therkildsen var utdannet cand.polit. med hovedfag i informasjonsvitenskap fra Universitetet i Bergen. I studietiden var han også leder av Norsk Studentunion. Fra 1987 til 1989 var han amanuensis ved UiB, før han var stipendiat samme sted fra 1989 til 1991. Fra 1991 til 1992 var han førstekonsulent ved høgskolestyret for Sogn og Fjordane, før han var kontorsjef ved UiB fra 1992 til 1994. Han var en periode leder av Arbeiderpartiets lokalforening ved Universitetet i Bergen. 

I 1994 ble han politisk rådgiver i Nærings- og energidepartementet, før han i 1996 ble rådgiver for daværende finansminister Jens Stoltenberg etter en kort periode som IT-sjef ved Universitetet i Bergen. Fra mai til oktober 1997 var Therkildsen statssekretær i Finans- og tolldepartementet, før han gikk tilbake til stillingen som IT-sjef ved UiB.

Therkildsen gikk deretter til en stilling som strategisk rådgiver for Statoil-sjef Harald Norvik. I Statoil hadde han ansvaret for ansvaret for utredningene om delprivatiseringen av Statoil og selskapets forhold til Statens direkte økonomiske engasjement i oljesektoren. I mai 2000 ble Therkildsen utnevnt til statssekretær ved Statsministerens kontor. Etter at Stoltenberg I-regjeringen gikk av i 2001 gikk Therkildsen tilbake til Statoil. Etter sammenslåingen til StatoilHydro arbeidet Therkildsen i strategi- og analyseavdelingen innenfor naturgass.

Referanser

Eksterne lenker 
 
  Therkildsens blogg

Statssekretærer fra Ap
Politiske rådgivere fra Arbeiderpartiet
Personer tilknyttet Statoil
Personer fra Skedsmo kommune